<p><strong>ความรู้เกี่ยวกับ พ.ร.บ.ภาษีโรงเรือนและที่ดิน พ.ศ.</strong><strong>2475 แก้ไขเพิ่มเติม (ฉบับที่ 4) พ.ศ.2534</strong></p>
<p> </p>
<p><strong>ภาษีโรงเรือนและที่ดินคืออะไร</strong><strong> </strong></p>
<p>     ภาษีโรงเรือนและที่ดิน หมายถึง ภาษีที่จัดเก็บจากโรงเรือนหรือสิ่งปลูกสร้างอย่างอื่นๆ กับที่ดินที่ใช้ต่อเนื่องกับโรงเรือนหรือสิ่งปลูกสร้างนั้น</p>
<p><strong>ทรัพย์สินใด อยู่ในข่ายต้องเสียภาษีโรงเรือนและที่ดินหรือไม่</strong><strong> </strong></p>
<p>     มีหลักในการพิจารณาดังนี้</p>
<p>     1.ต้องมีทรัพย์สินอันได้แก่โรงเรือนหรือสิ่งปลูกสร้างอย่างอื่นๆ กับที่ดินซึ่งใช้ต่อเนื่องกับโรงเรือนหรือสิ่งปลูกสร้างนั้นและ</p>
<p>     2.ต้องไม่เข้าบทยกเว้นภาษีตาม พ.ร.บ ภาษีโรงเรือนและที่ดิน</p>
<p><strong>ผู้มีหน้าที่ยื่นแบบ (ภ.ร.ด.</strong><strong>2)</strong></p>
<p>     1.หากเจ้าของทรัพย์สินอันได้แก่ โรงเรือน หรือสิ่งปลูกสร้างอย่างอื่น และที่ดิน เป็นเจ้าของเดียวกัน เจ้าของทรัพย์สินนั้นก็เป็นผู้มีหน้าที่เสียภาษี</p>
<p>     2.แต่ถ้าที่ดินและโรงเรือน หรือสิ่งปลูกสร้างอย่างอื่นๆ เป็นคนละเจ้าของ กฎหมายกำหนดให้เจ้าของโรงเรือน หรือสิ่งปลูกสร้างอย่างอื่นๆ ต้องเป็นผู้เสียภาษี</p>
<p><strong>มกราคม </strong><strong>– กุมภาพันธ์ ของทุกปี</strong></p>
<p><strong>ยื่นแบบ (ภ.ร.ด. </strong><strong>2)</strong></p>
<p>     ยื่นแบบแจ้งแสดงรายการเพื่อเสียภาษีโรงเรือนและที่ดิน (ภ.ร.ด.2) ภายในเดือนกุมภาพันธ์ของทุกปี</p>
<p><strong>ชำระค่าภาษีโรงเรือนและที่ดิน</strong></p>
<p>     ต้องชำระค่าภาษีโรงเรือนและที่ดิน ภายใน 30 วัน นับแต่วันถัดจากวันที่ได้รับแจ้ง การประเมิน (ภ.ร.ด.8) อาจชำระโดย</p>
<p>     1.เงินสด ณ งานพัฒนารายได้ กองคลัง เทศบาลตำบลโพธิ์ทอง อำเภอโพนทอง จังหวัดร้อยเอ็ด</p>
<p>     2.ตั๋วแลกเงินของธนาคาร หรือเช็คที่ธนาคารรับรอง โดยสั่งจ่ายในนาม เทศบาลตำบลโพธิ์ทอง อำเภอโพนทอง จังหวัดร้อยเอ็ด</p>
<p>     3.กรณีสั่งจ่ายโดยตั๋วแลกเงิน ไปรษณีย์ หรือธนาณัติ โปรดสั่งจ่ายในนาม เทศบาลตำบลโพธิ์ทอง อำเภอโพนทอง จังหวัดร้อยเอ็ด พร้อมสอดซองเปล่าติดแสตมป์จ่าหน้าซองถึงตัวท่านเอง โดยส่งทางไปรษณีย์ลงทะเบียน</p>
<p><strong>การอุทธรณ์ค่าภาษีโรงเรือน</strong></p>
<p>     ถ้าผู้รับประเมิน ไม่พอใจการประเมินภาษี โรงเรือนฯ ให้ยื่นคำร้องขออุทธรณ์ (ภ.ร.ด.9) ต่อผู้บริหารท้องถิ่นภายในกำหนด 15 วัน นับตั้งแต่วันที่ได้รับแจ้งการประเมิน (ภ.ร.ด.8) ถ้ายื่นอุทธรณ์เกินกว่า 15 วัน จะหมดสิทธิ์ให้พิจารณาการประเมินใหม่ และจำนวนค่าภาษีซึ่งประเมินไว้นั้นถือเป็นจำนวนเด็ดขาด ห้ามไม่ให้นำคดีขึ้นสู่ศาล</p>
<p><strong>ศาลภาษีอากร ม.</strong><strong>31</strong></p>
<p>     ถ้าผู้รับประเมินยังไม่พอใจในคำชี้ขาดของคณะผู้บริหาร มีสิทธิ์นำคดีขึ้นสู่ศาลจังหวัด หรือศาลภาษีอากรกลางกรุงเทพฯ เพื่อแสดงให้ศาลเห็นว่าการประเมินนั้นไม่ถูกต้องก็ได้ แต่ต้องกระทำภายในกำหนด 30 วัน นับแต่วันทราบคำชี้ขาด มิฉะนั้นจะหมดสิทธิ์นำคดีขึ้นสู่ศาล</p>
<p><strong>การบังคับชำระค่าภาษี</strong></p>
<p>     ถ้าไม่ชำระค่าภาษี และเงินเพิ่ม ภายใน 4 เดือน นับแต่วันที่ครบกำหนด 30 วัน นายกเทศมนตรีอาจสั่งเป็นหนังสือให้ยึดอายัด หรือขายทอดตลาดทรัพย์สิน ของผู้ซึ่งค้างชำระค่าภาษีเพื่อนำเงินมาชำระค่าภาษี ค่าธรรมเนียม และค่าใช้จ่ายอื่นๆ โดยมิต้องขอให้ศาลสั่ง หรือออกหมายยึดตามประมวลกฎหมายวิธีพิจารณาความแพ่งโดยอนุโลม</p>
<p><strong>การเสียเงินเพิ่ม</strong></p>
<p>     ถ้าค่าภาษีมิได้ชำระภายในกำหนด 30 วัน ต้องเสียเงินเพิ่มดังนี้</p>
<p>     1.ถ้าชำระไม่เกิน 1 เดือน นับแต่วันพ้นกำหนดเพิ่มร้อยละ 2.50 ของค่าภาษีที่ค้าง</p>
<p>     2.ถ้าเกิน 1 เดือน แต่ไม่เกิน 2 เดือน เพิ่มร้อยละ 5 ของค่าภาษีที่ค้าง</p>
<p>     3.ถ้าเกิน 2 เดือน แต่ไม่เกิน 3 เดือน เพิ่มร้อยละ 7.50 ของค่าภาษีที่ค้าง</p>
<p>     4.ถ้าเกิน 3 เดือน แต่ไม่เกิน 4 เดือน เพิ่มร้อยละ 10 ของค่าภาษีที่ค้าง</p>
<p><strong>หลักการประเมินค่าภาษี</strong></p>
<p>     พนักงานเจ้าหน้าที่ จะประเมินค่าภาษีในอัตราร้อยละ 12.5 ของค่ารายปี</p>
<p>     ค่ารายปี หมายถึง จำนวนเงินซึ่งทรัพย์สินนั้นสมควรให้เช่าได้ในปีหนึ่งๆ</p>
<p>     กรณีให้เช่า ให้ถือค่าเช่าคือค่ารายปีพนักงานเจ้าหน้าที่ จะประเมินค่ารายปีโดยเทียบเคียงกับค่ารายปีของทรัพย์สิน ที่ให้เช่าที่มีลักษณะของทรัพย์สิน ขนาดพื้นที่ ทำเลที่ตั้งและบริการสาธารณะที่ทรัพย์สินนั้นได้รับประโยชน์คล้ายคลึงกันในเขตเทศบาลนั้น</p>
<p><strong>การแจ้งประเมินย้อนหลัง</strong></p>
<p>     กรณีผู้รับประเมินไม่ยื่นแบบแสดงรายการทรัพย์สินเพื่อเสียภาษี หรือยื่นแบบ (ภ.ร.ด.2) ไม่ถูกต้องตามความเป็นจริงหรือไม่สมบูรณ์ พนักงานเจ้าหน้าที่มีอำนาจประเมินย้อนหลัง ดังนี้</p>
<p>     1.ไม่ยื่นแบบ (ภ.ร.ด.2) ประเมินย้อนหลังได้ไม่เกิน 10 ปี</p>
<p>     2.ยื่นแบบพิมพ์ไม่ถูกต้องตามความเป็นจริงหรือไม่สมบูรณ์ ประเมินย้อนหลังได้ไม่เกิน 5 ปี</p>
<p><strong>ความผิดเกี่ยวกับ พ.ร.บ. ภาษีโรงเรือนและที่ดิน พ.ศ.</strong><strong>2475</strong></p>
<p>     ม.46 ผู้ใดละเลยไม่ยื่นแบบ (ภ.ร.ด.2) เว้นแต่จะเป็นด้วยเหตุสุดวิสัย มีโทษปรับไม่เกินสองร้อยบาท</p>
<p>     ม.47 ผู้ใด โดยรู้อยู่แล้ว หรือจงใจละเลยไม่ปฏิบัติตามหมายเรียกของพนักงานเจ้าหน้าที่ ไม่แจ้งรายการเพิ่มเติมละเอียดยิ่งขึ้นเมื่อเรียกร้อง ไม่นำพยานหลักฐานมาแสดงหรือไม่ตอบคำถามเมื่อพนักงานเจ้าหน้าที่ซักถามมีโทษปรับไม่เกินห้าร้อยบาท</p>
<p>     ม.48 ผู้ใด</p>
<p>     ก.โดยรู้อยู่แล้วหรือจงใจยื่นข้อความเท็จ หรือให้ถ้อยคำเท็จ หรือตอบคำถามด้วยคำอันเป็นเท็จ หรือนำหลักฐานเท็จมาแสดงเพื่อหลีกเลี่ยงหรือจัดหาทางให้ผู้อื่นหลีกเลี่ยง การคำนวณค่ารายปีแห่งทรัพย์สินของตน</p>
<p>     ข.โดยความเท็จ โดยเจตนา ละเลย โดยฉ้อโกง โดยอุบาย โดยวิธีการอย่างหนึ่งอย่างใดทั้งสิ้นที่จะหลีกเลี่ยง หรือพยายามหลีกเลี่ยงการคำนวณค่ารายปีแห่งทรัพย์สินของตน มีความผิดต้องระวางโทษจำคุกไม่เกิน 6 เดือน หรือปรับไม่เกินห้าร้อยบาทหรือทั้งจำทั้งปรับ</p>
<p><strong>โรงเรือนหรือสิ่งปลูกสร้างที่จะต้องยื่นแบบแจ้งแสดงรายการเพื่อเสียภาษี (ภ.ร.ด.</strong><strong>2)</strong></p>
<p><strong>√ </strong>เป็นที่ให้เช่า</p>
<p><strong>√ </strong>เป็นที่ประกอบการค้า</p>
<p><strong>√ </strong>เป็นที่ไว้สินค้า</p>
<p><strong>√ </strong>เป็นที่ประกอบอุตสาหกรรม</p>
<p><strong>√ </strong>เป็นที่ให้ญาติ พ่อ แม่ พี่ น้อง บุตรหรือผู้อื่นอยู่พักอาศัย</p>
<p> </p>
<p><strong>• </strong>งานพัฒนารายได้ กองคลัง เทศบาลตำบลโพธิ์ทอง อำเภอโพนทอง จังหวัดร้อยเอ็ด</p>